Borgríki 2 – Blóð hraustra manna , nýjasta kvikmynd Ólafs de Fleur Jóhannessonar , hefur verið valin til þátttöku á alþjóðlegu kvikmyndahátíðinni í Rotterdam í Hollandi . Þetta segir í fréttatilkynningu frá Kvikmyndamiðstöð Íslands . Um er að ræða alþjóðlega frumsýningu myndarinnar þar sem þetta verður fyrsta hátíðin sem myndin mun taka þátt á eftir að hafa verið frumsýnd þann 17. október sl. í Háskólabíói . Hátíðin mun fara fram frá 21. janúar til 1. febrúar . Valið á Rotterdam hátíðina er mikill heiður , enda er hátíðin ein fárra svokallaðra „ A “ kvikmyndahátíða í heiminum . Borgríki 2 – Blóð hraustra manna mun taka þátt í „ Spectrum “ hluta Rotterdam hátíðarinnar . „ Spectrum “ hlutinn leggur áherslu á að sýna nýjar kvikmyndir í fullri lengd eftir kvikmyndagerðarmenn sem aðstandendur hátíðarinnar telja að hafi lagt til mikilsverð framlög til alþjóðlegrar kvikmyndamenningar . Ein af fyrri myndum Ólafs , Stóra planið , var valin til þátttöku á hátíðinni árið 2009 . Myndin er sjálfstætt framhald spennumyndarinnar Borgríki sem kom út árið 2011 og segir frá Hannesi , metnaðarfullum yfirmanni innra eftirlits lögreglunnar , sem ákveður að rannsaka Margeir , spilltan yfirmann í fíkniefnadeild lögreglunnar með það fyrir augum að ráða einnig niðurlögum stórra glæpasamtaka . Borgríki 2 – Blóði hraustra manna er leikstýrt af Ólafi de Fleur Jóhannessyni en hann skrifar einnig handritið að myndinni ásamt Hrafnkeli Stefánssyni . Myndin er framleidd af Kristínu Andreu Þórðardóttur , Ólafi de Fleur Jóhannessyni og Ragnari Santos fyrir Poppoli Kvikmyndir . Í aðalhlutverkum eru Darri Ingólfsson , Ágústa Eva Erlendsdóttir , Ingvar E. Sigurðsson , Sigurður Sigurjónsson , Zlatko Krickic og Hilmir Snær Guðnason . Sölufyrirtækið Celluloid Dreams , sem staðsett er í Frakklandi , tryggði sér alheimsrétt á myndinni árið 2012 í kjölfar velgengni fyrri myndarinnar . Celluloid Dreams annast alla sölu á á erlendum vettvangi í samstarfi við kanadískt sölufyrirtæki sem heitir Mongrel International . Nú þegar hefur myndin verið seld til Synergy Cinema í Frakklandi og Mónakó og Alcine Terran í Japan . Fyrri myndin , Borgríki , hefur verið seld til 42 landa og er í endurgerðarferli í Bandaríkjunum .